Ettepanek: NÕUKOGU OTSUS, mille kohaselt lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168 /* COM/2012/063 final - 2012/0026 (NLE) */





SELETUSKIRI 1. ETTEPANEKU KONTEKST Ettepaneku põhjused ja eesmärgid Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) artikli 395 lõikele 1 võib nõukogu komisjoni ettepaneku põhjal ühehäälselt lubada liikmesriigil võtta erimeetmed, millega tehakse erand kõnealusest direktiivist, et lihtsustada maksu kogumise menetlust või hoida ära teatavat maksudest kõrvalehoidumist või maksustamise vältimist. Komisjonis vastavalt 15. veebruaril 2011. aastal ja 22. juunil 2011. aastal registreeritud kirjas taotles Rumeenia luba võtta meetmed, millega tehakse erand direktiivi 2006/112/EÜ artikli 26 lõike 1 punktist a ja artiklist 168, et 50 %-lise määraga piirata mahaarvamisõigust seoses teatavat liiki mootorsõidukite ostmisega ja sellega seotud kaupade ja teenuste ostmisega. Komisjonile 27. septembril 2011. aastal saabunud kirjas asendas Rumeenia oma taotluse uue taotlusega, milles ta palus luba kohaldada eespool nimetatud meedet üksnes teatavat liiki maantee-mootorsõidukite suhtes, mida maksukohustuslane ei kasutata ainult ettevõtluse eesmärgil. Direktiivi 2006/112/EÜ artikli 395 lõike 2 kohaselt teatas komisjon 1. detsembri 2011. aasta kirjas teistele liikmesriikidele Rumeenia taotlusest. Komisjon teatas 5. detsembri 2011. aasta kirjaga Rumeeniale, et tal on taotluse hindamiseks kogu vajalik teave. Üldine taust Direktiivi 2006/112/EÜ artiklis 168 on sätestatud, et maksukohustuslasel on õigus arvata maha maksustatavate tehingute tarbeks tehtud ostude eest tasutud käibemaksu. Sama direktiivi artikli 26 lõike 1 punktiga a on ette nähtud, et ettevõtte vara hulka kuuluvate kaupade kasutamist muul kui ettevõtluse eesmärgil tuleb käsitada tasu eest teenuste osutamisena, kui nendelt kaupadelt oli käibemaks mahaarvatav. Mootorsõidukite puhul on kõnealust süsteemi raske kohaldada paljudel põhjustel, eelkõige seetõttu, et raske on täpselt eristada mootorsõiduki kasutamist ettevõtluse ja muul kui ettevõtluse eesmärgil. Aruannete koostamine ja kontrollimine on lisakoormus nii ettevõtetele kui ka maksuametile. Võttes arvesse sõidukite suurt arvu, võib isegi väikesemahuline isiklik kõrvalehoidumine põhjustada märkimisväärset maksutulude vähenemist. Kõnealuses direktiivis sätestatud süsteemi alternatiivina on Rumeenia maksuhaldurid taotlenud luba piirata algset mahaarvamist kindlaksmääratud protsendimääraga ja samas vabastada ettevõtted isiklikku kasutamist kajastavast arvepidamisest. Sellega lihtsustatakse süsteemi kõigi asjaomaste poolte jaoks ja tagatakse, et maksu osa, mille maksmisest oleks vastasel korral hoidutud, saaks kogutud. Piirangu taotletud protsendimäär on 50 %. See põhineb Rumeenia enda hinnangul ning ettepaneku tingimuste kohaselt vaadatakse see läbi, kui Rumeenia esitab taotluse pikendada meedet pärast 2014. aastat. Uut süsteemi kohaldatakse kõigi nende ettevõtete suhtes, kus sõidukeid ei kasutata ainult ettevõtluse eesmärgil. Teatavat liiki mootorsõidukid, nimelt enam kui üheksa istekohaga (sealhulgas juhi istekoht) ja suurimat lubatud täismassi 3 500 kg ületavad sõidukid, jäetakse siiski mahaarvamisõiguse piirangust välja ning nende suhtes kohaldatakse tavaeeskirju. Seega hõlmab reguleerimisala peamiselt autosid, kaubikuid, pikapeid, mootorrattaid ja mopeede. Lisaks on esitatud üksikasjalik loetelu konkreetsetest sõidukitest, mille suhtes piirang ei kehti, kuna nende muul kui ettevõtluse eesmärgil kasutamist käsitatakse ebaolulisena. Ettepaneku valdkonnas kehtivad õigusnormid Direktiivi 2006/112/EÜ artikliga 176 on ette nähtud, et nõukogu määrab kindlaks kulud, millelt käibemaksu maha ei arvata. Kuni kõnealuste kulude kindlaksmääramiseni lubatakse liikmesriikidel säilitada 1. jaanuaril 1979 kehtinud erandid. Seepärast kehtivad mitmed senist olukorda säilitavad sätted, millega piiratakse õigust arvata maha mootorsõidukitega seotud käibemaksu. Komisjon tegi 2004. aastal ettepaneku,[1] mis sisaldab eeskirju selliste kulukategooriate kohta, millelt tasutud käibemaksu mahaarvamise õigust võib piirata, kuid nõukogu ei ole selle ettepaneku suhtes veel kokkuleppele jõudnud. Kooskõla Euroopa Liidu muude tegevuspõhimõtete ja eesmärkidega Ei kohaldata. 2. KONSULTEERIMINE HUVITATUD ISIKUTEGA JA MÕJU HINDAMINE Konsulteerimine huvitatud isikutega Ei ole asjakohane. Eksperdiarvamuste kogumine ja kasutamine Välisekspertide arvamusi ei olnud vaja kasutada. Mõju hindamine Ettepaneku eesmärk on vältida käibemaksust kõrvalehoidumist ja lihtsustada maksu kogumise menetlust, mistõttu on selle võimalik mõju positiivne nii ettevõtjatele kui ka haldusasutustele. Rumeenia käsitab lahendust sobiva meetmena, mis on võrreldav muude kehtinud ja kehtivate eranditega. 3. ETTEPANEKU ÕIGUSLIK KÜLG Kavandatud meetmete kokkuvõte Ettepaneku eesmärk on lubada Rumeenial kohaldada meedet, millega tehakse erand direktiivi 2006/112/EÜ artiklist 168, piirates sellega maksukohustuslase õigust arvata maha käibemaks teatavate maantee-mootorsõidukitega seotud kuludelt, kui sõidukit ei kasutata ainult ettevõtluse eesmärgil. Mahaarvamise õiguse piiramise korral vabastatakse erandina direktiivi 2006/112/EÜ artikli 26 lõike 1 punktist a maksukohustuslased sõidukite muul kui ettevõtluse eesmärgil kasutamisega seotud käibemaksu arvestamisest. Meetme reguleerimisala on piiratud ja see hõlmab teatava istekohtade arvu ja kaalupiiranguga sõidukeid, mistõttu kohaldatakse erandit piiratud hulgal juhtudel. Piirang on kehtestatud ühtse määrana 50 %. Rumeenia vaatab kõnealuse määra ja erandit tegeva meetme vajalikkuse läbi ning esitab selle kohta aruande pärast pikendamise taotluse esitamist. Otsus kaotab kehtivuse otsuses kindlaksmääratud kuupäeval või kuupäeval, mil jõustuvad kõnealuses valdkonnas käibemaksu mahaarvamise piiramist käsitlevad liidu eeskirjad, sõltuvalt sellest, kumb kuupäev on varasem. Õiguslik alus Nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, artikli 395 lõige 1. Subsidiaarsuse põhimõte Ettepanek tehakse liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata. Proportsionaalsuse põhimõte Ettepanek on proportsionaalsuse põhimõttega kooskõlas järgmistel põhjustel. Käesolev otsus käsitleb liikmesriigile tema enda taotlusel antud luba ja sellega ei kaasne mingeid kohustusi. Erandi piiratud kohaldamisala arvestades on erimeede taotletava eesmärgiga proportsionaalne. Vahendi valik Kavandatud õigusakt(id): nõukogu otsus. Muud meetmed ei oleks asjakohased järgmistel põhjustel. Nõukogu direktiivi 2006/112/EÜ, mis käsitleb ühist käibemaksusüsteemi, artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal ühehäälselt antud nõukogu loa alusel. Nõukogu otsus on ainus sobiv õigusakt, sest selle saab adresseerida üksikule liikmesriigile. 4. MÕJU EELARVELE Ettepanek ei mõjuta liidu eelarvet. 5. VALIKULISED ÜKSIKASJAD Ettepanek sisaldab ülevaatamisklauslit ja aegumisklauslit. 2012/0026 (NLE) Ettepanek: NÕUKOGU OTSUS, mille kohaselt lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168 EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,[2] eriti selle artikli 395 lõiget 1, võttes arvesse Euroopa Komisjoni ettepanekut ning arvestades järgmist: (1) Kirjas, mis saabus komisjoni 27. septembril 2011, taotles Rumeenia luba kehtestada seoses teatavate maantee-mootorsõidukitega erimeetmed, millega tehakse erand direktiivi 2006/112/EÜ sätetest, milles käsitletakse maksukohustuslase õigust arvata ostetud kaupadelt ja teenustelt maha makstud käibemaks, ning sätetest, millega nõutakse ettevõtte vara isikliku kasutamisega seotud käibemaksu arvestamist. (2) Kooskõlas direktiivi 2006/112/EÜ artikli 395 lõike 2 teise lõiguga teavitas komisjon 1. detsembri 2011. aasta kirjaga teisi liikmesriike Rumeenia taotlusest. Komisjon teatas 5. detsembri 2011. aasta kirjaga Rumeeniale, et tal on taotluse hindamiseks kogu vajalik teave. (3) Direktiivi 2006/112/EÜ artikliga 168 on ette nähtud, et maksukohustuslasel on õigus arvata maha selliste kaupade ja teenuste eest tasutud käibemaks, mida ta kasutab maksustatavate tehingute tarbeks. Kõnealuse direktiivi artikli 26 lõike 1 punktis a nõutakse käibemaksu arvestamist, kui ettevõtte vara kasutatakse maksukohustuslase või tema töötajate isiklikuks tarbeks või üldiselt muul kui ettevõtluse eesmärgil. (4) Sõidukite muul kui ettevõtluse eesmärgil kasutamist on raske täpselt määratleda ja isegi kui see on võimalik, on selline mehhanism tihti koormav. Taotletud meetmete kohaselt tuleks mitte üksnes ettevõtluse tarbeks kasutatavate mootorsõidukite kuludest mahaarvatav käibemaks kehtestada ühtse protsendimäärana koos mõnede eranditega. Praegu olemasoleva teabe alusel on Rumeenia ametiasutused seisukohal, et 50 %-line määr on põhjendatud. Selleks et vältida topeltmaksustamist, tuleb piirangu rakendusalas tühistada nõue arvestada käibemaksu mootorsõidukite muul kui ettevõtluse eesmärgil kasutamise korral. Kõnealused meetmed on põhjendatud vajadusega lihtsustada käibemaksu kogumise menetlust ning vältida ebaõigest arvepidamisest ja vale maksudeklaratsiooni esitamisest tulenevat maksudest kõrvalehoidumist. (5) Erimeetme kohast mahaarvamisõiguse piirangut tuleks kohaldada käibemaksu suhtes, mida on makstud ostetud, ühendusesiseselt omandatud, imporditud, liisitud või renditud konkreetsetelt maantee-mootorsõidukitelt ja nendega seotud kuludelt, sealhulgas ostetud kütuselt. (6) Teatavat liiki mootorsõidukid tuleks erimeetme kohaldamisalast välja jätta, kuna nende muuks kui ettevõtluse eesmärgil kasutamist käsitatakse ebaolulisena nende olemuse või äritegevuses kasutatava otstarbe tõttu. Seepärast ei tuleks erimeedet kohaldada enam kui üheksa istekohaga (sealhulgas juhi istekoht) või suurimat lubatud täismassi 3 500 kg ületavate sõidukite suhtes. Lisaks tuleks ette näha üksikasjalik loetelu teatavat liiki sõidukitest, mille suhtes nende konkreetsest kasutamisest tulenevalt kõnealune piirang ei kehti. (7) Kõnealused erandit tegevad meetmed peaksid olema ajaliselt piiratud, mis võimaldab hinnata nende tõhusust ja protsendimäära sobivust, kuna kavandatud protsendimäär tugineb esialgsetel andmetel ettevõtluse eesmärgil kasutavate sõidukite kohta. (8) Kui Rumeenia peab vajalikuks kõnealust tähtaega pärast 2014. aastat veelgi pikendada, tuleks komisjonile hiljemalt 31. märtsiks 2014 esitada meetme kohaldamist käsitlev aruanne, milles vaadatakse läbi kohaldatava piirangu määr, ning tähtaja pikendamise taotlus. (9) Komisjon võttis 29. oktoobril 2004 vastu ettepaneku[3] nõukogu direktiivi kohta, millega muudetakse direktiivi 77/388/EMÜ (praegu direktiiv 2006/112/EÜ), mis hõlmab kululiikide ühtlustamist, mille suhtes võib kohaldada mahaarvamise piiranguid. Kõnealuse ettepaneku alusel võib mahaarvamise piiranguid kohaldada maantee-mootorsõidukite suhtes. Käesolevas otsuses sätestatud erand peaks sellise muutmisdirektiivi jõustumisel kehtivuse kaotama, kui kõnealune direktiiv jõustub enne käesolevas otsuses sätestatud tähtaega. (10) Erandi kohaldamine ei mõjuta oluliselt lõpptarbimise etapis kogutud käibemaksutulude kogusummat ning see ei mõjuta käibemaksust tulenevaid liidu omavahendeid, ON VASTU VÕTNUD KÄESOLEVA OTSUSE: Artikkel 1 Erandina direktiivi 2006/112/EÜ artiklist 168 võib Rumeenia piirata 50 %-lise määraga õigust arvata maha käibemaksu sellistelt ostetud, ühendusesiseselt omandatud, imporditud, liisitud või renditud maantee-mootorsõidukitelt ja nendega seotud kuludelt, mida ei kasutata ainult ettevõtluse eesmärgil. Esimeses lõigus sätestatud piirangut ei kohaldata selliste mootorsõidukite suhtes, mille suurim lubatud kaal ei ületa 3 500 kilogrammi või millel on koos juhiistmega rohkem kui üheksa istekohta Artikkel 2 Artiklit 1 ei kohaldata järgmiste mootorsõidukikategooriate suhtes: 1) üksnes päästeabis, julgeoleku- ja kaitsevaldkonnas ning kullerteenusteks kasutatavad sõidukid; 2) sõidukid, mida kasutavad müügiesindajad ja ostuagendid; 3) reisijate tasuliseks veoks kasutatavad sõidukid, sealhulgas taksoteenused; 4) tasuliste teenuste osutamiseks kasutatavad sõidukid, sealhulgas rentimiseks kasutatavad sõidukid või autokoolides õppesõiduks kasutatavad sõidukid; 5) rentimiseks või liisimiseks kasutatavad sõidukid; 6) kauplemise eesmärgil kaubana kasutatavad sõidukid. Artikkel 3 Erandina direktiivi 2006/112/EÜ artikli 26 lõike 1 punktist a lubatakse Rumeenial mitte käsitada tasu eest teenuste osutamisena käesoleva otsuse artiklis 1 osutatud piiranguga hõlmatud sõiduki kasutamist maksukohustuslase või tema töötajate isiklikuks tarbeks või üldiselt muul kui ettevõtluse eesmärgil. Artikkel 4 1. Käesoleva otsuse kehtivus lõpeb liidu eeskirjade jõustumisel, millega määratakse kindlaks, millistest maantee-mootorsõidukitega seotud kuludest ei või käibemaksu täies ulatuses maha arvata, või 31. detsembril 2014, olenevalt sellest, kumb kuupäev on varasem. 2. Käesolevas otsuses sätestatud meetmete pikendamisega seotud mis tahes taotlus tuleb komisjonile esitada 31. märtsiks 2014. Kõnealuste meetmete pikendamisega seotud mis tahes taotlusele tuleb lisada aruanne, mis sisaldab käesoleva otsuse alusel kohaldatava käibemaksu mahaarvamise õiguse piirangu protsendimäära läbivaatamist. Artikkel 5 Käesolev otsus on adresseeritud Rumeeniale. Brüssel, 17.2.2012 Nõukogu nimel eesistuja [1] KOM(2004) 728 (lõplik). http://eur-lex.europa.eu/LexUriServ/site/en/com/2004/com2004_0728en01.pdf [2] ELT L 347, 11.12.2006, lk 1. [3] KOM(2004) 728 (lõplik). http://eur-lex.europa.eu/LexUriServ/site/en/com/2004/com2004_0728en01.pdf